REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj: 06-2/240-17

14. novembar 2017. godine

B e o g r a d

ZAPISNIK

30. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 14. NOVEMBRA 2017. GODINE

Sednica je počela u 9,10 časova.

Sednici je predsedavala dr AleksandraTomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Goran Kovačević, Sonja Vlahović, Srbislav Filipović, Zoran Krasić, Milorad Mirčić, Milorad Mijatović, Momo Čolaković i Zoltan Pek.

Sednici su prisustvovali zamenici članova Odbora: Duško Tarbuk (zamenik član Olivere Pešić).

Sednici nisu prisustvovali članovi Odbora: Dušan Bajatović, Saša Radulović, Goran Ćirić, Milan Lapčević i Vojislav Vujić, niti njihovi zamenici.

Sednici su, kao poverenici predstavnika predlagača zakona, prisustvovali: Branko Drčelić, v.d. direktora Uprave za javni dug, Dragana Ratković, viši savetnik, rukovodilac Grupe za projektne i programske zajmove Uprave za javni dug, i dr Danijela Urošević, pomoćnik ministra zdravlja.

 Na predlog predsednika Odbora, Odbor je većinom glasova, utvrdio sledeći:

D n e v n i r e d :

 1. Razmatranje Predloga zakona o potvrđivanju Finansijskog ugovora Klinički centri/C između Republike Srbije i Evropske investicione banke, koji je podnela Vlada (broj 400-2415/17 od 8. septembra 2017. godine);

 2. Konstatovanje prestanka funkcije direktora Uprave za nadzor nad finansijskim institucijama Narodne banke Srbije Đorđu Jevtiću, istekom mandata; 3. Konstatovanje prestanka funkcije predsednika Saveta guvernera Narodne banke Srbije dr Nebojši Saviću, istekom mandata.

 Pre prelaska na rad po utvrđenom dnevnom redu Odbor je jednoglasno usvojio zapisnik sa 29. sednice Odbora.

**Prva tačka dnevnog reda: Predlog zakona o potvrđivanju Finansijskog ugovora Klinički centri/C između Republike Srbije i Evropske investicione banke, koji je podnela Vlada (broj 400-2415/17 od 8. septembra 2017. godine)**

Predlog zakona obrazložio je Branko Drčelić, v.d. direktora Uprave za javni dug. U svom izlaganju istakao je da je ovo treći zajam u nizu zajmova za izgradnju Kliničkih centara Beograd, Niš, Kragujevac i Novi Sad, u iznosu od 50.000.000 evra, i obrazložio je finansijske aspekte ugovora.

Na osnovu člana 156. stav 3. Poslovnika Narodne Skupštine, Odbor je, većinom glasova (deset „za“, jedan „protiv“, jedan član Odbora nije glasao) odlučio da podnese sledeći

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predloga zakona o potvrđivanju Finansijskog ugovora Klinički centri/C između Republike Srbije i Evropske investicione banke.

 Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**Druga tačka dnevnog reda: Konstatovanje prestanka funkcije direktora Uprave za nadzor nad finansijskim institucijama Narodne banke Srbije Đorđu Jevtiću, istekom mandata**

Predsednik Odbora obavestila je članove Odbora da je Đorđu Jeftiću koji je izabran na funkciju direktora Uprave za nadzor nad finansijskim institucijama 13. novembra 2012. godine, na pet godina, istekao mandat 13. novembra ove godine. Guverner NBS o tome je, svojim dopisom broj 118-3371/17 od 6. novembra 2017. godine, obavestio Odbor.

Odbor je, na osnovu člana 27. stav 3. Zakona o Narodnoj banci Srbije, konstatovao da je Đorđu Jevtiću 13. novembra 2017. godine prestala funkcija direktora Uprave za nadzor nad finansijskim institucijama, istekom mandata.

Povodom ove tačke dnevnog reda nije bilo diskusije.

**Treća tačka dnevnog reda: Konstatovanje prestanka funkcije predsednika Saveta guvernera Narodne banke Srbije dr Nebojši Saviću, istekom mandata**

Predsednik Odbora obavestila je članove Odbora da je Nebojši Saviću koji je izabran na funkciju predsednika Saveta guvernera NBS 13. novembra 2012. godine, na pet godina, istekao mandat predsednika Saveta 13. novembra ove godine. Guverner NBS o tome je, svojim dopisom broj 118-3371/17 od 6. novembra 2017. godine, obavestio Odbor.

Odbor je, na osnovu člana 27. stav 3. Zakona o Narodnoj banci Srbije, konstatovao da je Nebojši Saviću 13. novembra 2017. godine prestala funkcija predsednika Saveta Narodne banke Srbije, istekom mandata.

Povodom ove tačke dnevnog reda diskusije nije bilo.

U nastavku sednice, predsednik Odbora je obavestila članove Odbora da je članom 21. stav 3. Zakona o Narodnoj banci Srbije propisano da direktora Uprave za nadzor nad finansijskim institucijama bira Narodna skupština na predlog odbora Narodne skupštine nadležnog za finansije, a članom 22. stav 1. Zakona propisano je da Savet guvernera Narodne banke Srbije čini pet članova, uključujući i predsednika, koje takođe bira Narodnaskupština na predlog odbora Narodne skupštine nadležnog za poslove finansija.

 U skladu sa navedenim zakonskim odredbama, Odbor će se obratiti poslaničkim grupama u Narodnoj skupštini sa zahtevom da Odboru dostave predloge kandidata za nosioce ovih funkcija, sa obrazloženjem, biografijom kandidata i izjavama o prihvatanju kandidature za direktora Uprave za nadzor, odnosno predsednika Saveta guvernera Narodne banke, do 29. novembra 2017. godine.

Odbor će, kao zakonom ovlašćeni predlagač, u postupku utvrđivanja predloga kandidata organizovati razgovor sa kandidatima, u skladu sa članom 203. stav 3. Poslovnika Narodne skupštine.

 Sednica Odbora je zaključena u 9, 20 časova.

 Sednica je tonski snimana.

 SEKRETAR PREDSEDNIK

Ljiljana Miletić Živković dr Aleksandra Tomić